-NACRT PRIJEDLOGA-

 Na temelju članka 289. Zakona o socijalnoj skrbi ("Narodne novine", broj 18/22, 46/22, 119/22, 71/23 i 156/23) i članka 37. Statuta Grada Šibenika ("Službeni glasnik Grada Šibenika", broj 2/21), Gradsko vijeće Grada Šibenika na \_\_\_ sjednici, održanoj \_\_\_\_lipnja 2024. godine,

d o n o s i

**ODLUKU**

 o izmjenama i dopunama

Odluke o socijalnoj skrbi Grada Šibenika

Članak 1.

 U Odluci o socijalnoj skrbi Grada Šibenika ("Službeni glasnik Grada Šibenika", broj 6/23), u članku 15., stavku 1., iza točke 6. dodaje se točka 6.1. i glasi: „6.1. pravo na prigodnu jednokratnu novčanu naknadu povodom blagdana“.

Članak 2.

 Iza članka 21. dodaje se podglava 6.1. koja glasi: „6.1. Prigodna jednokratna novčana naknada povodom blagdana“ te se dodaje članak 21.a i glasi:

„(1) Ukoliko u Proračunu Grada Šibenika ima osiguranih sredstava može se isplatiti prigodna jednokratna novčana naknada povodom blagdana umirovljenicima i drugim kategorijama korisnika s prebivalištem na području Grada Šibenika.

(2) Odluku o kriterijima, načinu ostvarivanja te korisnicima prava na prigodnu jednokratnu novčanu naknadu povodom blagdana donosi Gradsko vijeće Grada Šibenika.

(3) Visinu prigodne jednokratne novčane naknade povodom blagdana utvrđuje Gradonačelnik posebnom odlukom.

Članak 3.

 U članku 34., stavku 3., podstavku 1., iza teksta: „jednokratnu pomoć,“ dodaje se tekst: „prigodnu jednokratnu novčanu naknadu povodom blagdana,“.

Članak 4.

 Ova Odluka stupa na snagu osmog dana od dana objave u "Službenom glasniku Grada Šibenika".

KLASA: 550-01/24-01/139

URBROJ: 2182-1-05-24-1

Šibenik, \_\_\_lipnja 2024. godine

GRADSKO VIJEĆE GRADA ŠIBENIKA

 PREDSJEDNIK

dr. sc. Dragan Zlatović,v.r.

**OBRAZLOŽENJE**

Člankom 289. Zakona o socijalnoj skrbi („Narodne novine“, broj 18/22, 46/22, 119/22, 71/23 i 156/23) propisano je da su jedinice lokalne samouprave dužne u svom proračunu osigurati sredstva za ostvarivanje prava za naknadu za troškove stanovanja pod uvjetima i na način propisan Zakonom te da iste mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno Zakonom, na način propisan općim aktom JLS, ako u svom proračunu imaju za to osigurana sredstva.

Predmetnom Odlukom o izmjenama i dopunama Odluke o socijalnoj skrbi Grada Šibenika, uvodi se mogućnost isplate prigodne jednokratne novčane naknade povodom blagdana umirovljenicima i drugim kategorijama korisnika s prebivalištem na području Grada Šibenika, odnosno dodaje se novo pravo u sustavu socijalne skrbi Grada Šibenika.

IZVJESTITELJ

Mirjana Žurić, dipl.oec.